<b>איש על דגלו באותות לבית אבותם.</b> מצינו בכמה מדרשים <small>(במ"ר ב ב-ו)</small> המגדילים מאד ענין הדגלים ודרשו עליהם פסוק ובשם אלהינו נדגול <small>(תהלים כ ו)</small> שבשעת מ"ת ראו ישראל את המלאכים דגלים דגלים ונתאוו להיות דגלים כמותם ובפסוק <small>(שיר ו י)</small> מי זאת הנשקפה כמו שחר. דרשו <small>(במ"ר ב ד)</small> שהיו האומות מסתכלין במעלתן של ישראל והיו תמהים כו' ואומרים שובי שובי השולמית. הדבק בנו ובא אצלנו ונעשה ממך דוכסים והגמונים וישראל משיבין מה תחזו בשולמית כמחולת המחנים <small>(שם ז א)</small>. ר"ל מה גדולה אתם נותנים לנו שמא גדולה אתם יכולין לתת לנו כמו שנתן אלהינו דגל מחנה יהודה מזרחה כו'. וכל משכיל יפלא בעיניו מה קול המולה זו, ומדוע קול הקריה הומה <small>(מלכים א' א מא)</small> ע"ז, ומה יקר וגדולה נעשה בישראל עד אשר התאוו להם כל כך.  